ക്രാഷ്ഗാര്ഡ് പുനര്നിര്മിച്ചു ഷൊര്ണൂര് : വാണിയംകുളം വല്ലപ്പുഴ റോഡില് മാന്പറ്റപ്പടി വളവില് തകര്ന്ന ക്രാഷ്ഗാര്ഡ് പുനര്നിര്മ്മിച്ചു. കഴിഞ്ഞ ഒരുമാസത്തിനിടയ്ക്ക് നാല് അപകടങ്ങള് നടന്ന ഭാഗത്താണ് വീണ്ടും സുരക്ഷ സംവിധാനം പുനഃസ്ഥാപിച്ചത്. ഇവിടെ വളവ് തിരിഞ്ഞുവരുന്ന വാഹനങ്ങള് പാടത്തേക്ക് മറിഞ്ഞാണ് അപകടമുണ്ടാകാറുള്ളത്. പാതയുടെ കരാറുകാരന് തന്നെയാണ് ഉദ്യോഗസ്ഥരുടെ നിര്ദേശപ്രകാരം തകര്ന്ന സുരക്ഷാഭിത്തി പുനഃസ്ഥാപിച്ചത്. ഇതേസ്ഥലത്തുതന്നെ പിക്കപ്പ് വാനും രണ്ട് ഇരുചക്രവാഹനങ്ങളും അപകടത്തില്പ്പെട്ടിരുന്നു. നല്ല റോഡായതിനാല് വേഗംവരുന്ന വാഹനം പെട്ടെന്ന് വളവില് നിയന്ത്രണം നഷ്ടമാകുന്നതാണ് അപകടത്തിന് കാരണമാകുന്നത്. രാത്രിയില് വെളിച്ചക്കുറവും നല്ല റോഡിലെ അമിതവേഗവുമാണ് അപകടത്തിന് കാരണമാകുന്നത്. നിലവില് പനയൂര് സ്കൂള് സ്റ്റോപ്പ്, ദുബായ്പ്പടി, വായനശാല കുളം, വേന്പലത്തുപാടം കോട്ടയിറക്കം വളവ്, മാന്പറ്റപ്പടി വളവ്, കയിലിയാട് തുടങ്ങിയ വളവുകളിലാണ് ക്രാഷ്ഗാര്ഡ് സ്ഥാപിച്ചിട്ടുള്ളത്.